එසේම අත්තනගලුඔය, දූනමලේ ප්‍රදේශයෙන් සුළු ගං වතුර මට්ටමක් දක්වා ඉහළ ගොස් ඇති බැවින් මීගමුව, ජාඇල, කටාන, මිනුවන්ගොඩ, ගම්පහ සහ අත්තනගල්ල යන ප්‍රාදේශීය ලේකම් කොට්ඨාශවල පහත්බිම්වල වෙසෙන ජනතාව අවදානයෙන් සිටිය යුතු බවයි වාරිමාර්ග දෙපාර්තමේන්තුව දැනුම් දෙන්නේ.මීට අමතරව තම්බෝව, රාජාංගණය, දැදුරුඔය, අංගමුව සහ කුකුළේ ගඟ යන ජලාශවල වාන් දොරටු තවදුරටත් විවෘත කර තිබෙනවා.කලාඔයේ ජල මට්ටම ඉහළ යාම නිසා වසා දැමුණු පුත්තලම - පරණ මන්නාරම මාර්ගයේ තවදුරටත් ගමනාගමනයට බාධා එල්ල වී ඇති බවයි හිරු වාර්තාකරු සදහන් කළේ.වැසි ජලය පිරී පැවතීම නිසා පුත්තලම දිස්ත්‍රික්කයේ පහත් බිම්වල වෙසෙන පුද්ගලයින් 7000කට වැඩි ප්‍රමාණයක් පීඩාවට පත්ව සිටිනවා.එමෙන්ම, රත්නපුර, කෑගල්ල, කළුතර සහ බදුල්ල යන දිස්ත්‍රික්කවලට පැනවූ නාය යාමේ අවදානම තවදුරටත් ක්‍රියාත්මක බවයි ජාතික ගොඩනැගිලි පර්යේෂණ සංවිධානය සඳහන් කළේ.මේ අතර, පවතින වැසි තත්ත්වයත් සමඟ ජල විදුලි නිෂ්පාදනය සියයට 55 දක්වා ඉහළ ගොස් තිබෙනවා.